DECRETO 176/2010, do 14 de outubro, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras do proxecto de ponte sobre o río Limia, no Valoiro, da Deputación Provincial de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 25/10/2010

A Deputación Provincial de Ourense, en sesión do día vinte e oito de abril de dous mil seis, aprobou o proxecto de ponte sobre o río Limia, no Valoiro e, na sesión do vinte e tres de xullo de dous mil dez, ratificou a súa solicitude á Xunta de Galicia para a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente tratouse na comisión de secretarios xerais previa a súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, pois, segundo sinala a deputación, este proxecto é necesario, xa que se trata dun tramo da estrada que non ten saída por estar cortado o paso, ao non poder ser atravesado polos terreos que deben ser expropiados. Na actualidade, para ir do Valoiro a Xeás hai que cruzar o río Limia pola ponte da central hidroeléctrica, pasada esta hai que percorrer un camiño cunhas dimensións inferiores ás necesidades dos vehículos e cun trazado en pendente, con curvas pechadas, sen barreiras de protección ao que se suma o mal estado de conservación da capa de rodadura e a falta de sinalizacións verticais. Por conseguinte, con este proxecto trátase de reducir a inseguridade viaria e mellorar as comunicacións entre ambos os núcleos de poboación.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día catorce de outubro de dous mil dez,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de ponte sobre o río Limia, no Valoiro da Deputación Provincial de Ourense, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, catorce de outubro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza